Rozhodnutie Komisie
z 5. decembra 2003,
ktorým sa mení a dopĺňa rozhodnutie 92/452/EHS, pokiaľ ide o skupiny na odber embryí v Spojených štátoch amerických
(oznámené pod číslom dokumentu C (2003) 4524)
(Text s významom pre EHP)
(2003/843/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o zdravotných podmienkach zvierat, ktorou sa riadi obchod v rámci spoločenstva a dovoz embryí domáceho hovädzieho dobytka z tretích krajín [1], a najmä na jej článok 8,
keďže:
(1) Rozhodnutie Komisie 92/452/EHS z 30. júla 1992, ktorým sa zriaďuje zoznam skupín na odber embryí a skupín na produkciu embryí schválených v tretích krajinách na vývoz embryí z hovädzieho dobytka do spoločenstva [2], stanovuje, že členské štáty môžu dovážať iba embryá z tretích krajín, v ktorých boli odobraté, spracované a uskladnené skupinami na odber embryí uvedenými v zozname v príslušnom rozhodnutí.
(2) Spojené štáty americké požiadali, aby sa vykonali zmeny a doplnenia v tomto zozname, pokiaľ ide o zapísanie tejto krajiny do zoznamu.
(3) Spojené štáty americké poskytli záruky, pokiaľ ide o súlad s vhodnými pravidlami stanovenými v smernici 89/556/EHS, a príslušné skupiny boli veterinárnymi službami tejto krajiny úradne schválené na vývoz do spoločenstva.
(4) Rozhodnutie 92/452/EHS by sa malo preto príslušne zmeniť a doplniť.
(5) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 92/452/EHS sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa bude uplatňovať od 9. decembra 2003.
Článok 3
Toto rozhodnutie je adresované členským štátom.
V Bruseli 5. decembra 2003